Христо Смирненски
Юни

chitanka.info

Юни[0]

Юни. Пладне. Не потрепва

ни листец по дървесата.

Прах по сънните площади.

Безпричинна скръб в душата.

Жежко. Слънцето припича,

сякаш пържи те на скара.

Бавно морен пес пресича

с клюмнали уши булвара.

Тежко, душно като в баня.

Скърца тягостно трамваят.

Изпарения горещи

бликат в него и ухаят.

Изпотен, седя аз вътре

срещу хубаво момиче.

Други двечки от страните.

Слънцето отзад припича.

Топло вдясно. Жежко вляво.

Две очи горят отсреща.

Слънцето гърба изгаря:

— в четири страни горещо!

Юни. Жежко и задушно.

Камък се от жега пука.

В пот потъвам… Ала сѐ пак

тъй приятно ми е тука.

[0] Публикация: Печатано за пръв път в Календар Българан 1922 (стр. 17), без подпис. Автори са Смирненски и Т. Измирлиев (Любичек). Виж: Хр. Смирненски. Съчинения, 1932 г., т. 2, стр. 269.

„Юни“, както и стихотворенията: „Януари“, „Февруари“ и „Август“ са написани специално за Календар Българан 1922 г. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.